Document ID: /roh_data/filtered/fineweb-2-filterrobots_roh.jsonl.gz/35251

Igl è ina premiera – la festa da chant chantunala ha lieu quest onn per l'emprima giada «extra muros» a Chiavenna. La citad da 7'000 abitantas ed abitants sa prepara per la festa speziala. Ils responsabels spetgan 118 chors, vul dir var 3'500 chantaduras e chantadurs.
Chiavenna cun grond flair talian
Sper il chant vegn ad esser il star da cumpagnia ina part impurtanta – flanar tras las giassas e sa recrear en in bel lieu. In parc vegn però ad esser serrà per ils visitaders, il Parco Pratogiano.
Sanaziun indispensabla
Il Parco Pratogiano è in lieu particular per Chiavenna. Tant pli impurtanta è per ils responsabels la renatiralisaziun dal parc, in project da radund 450'000 francs. Spustar ni era interrumper las lavurs pervi da la festa da chant chantunala dal Grischun, n'era betg pussaivel. Perquai ston las chantaduras ed ils chantadurs viver cun quel plazzal entamez la citad e tschertgar auter lieus cun sumbriva per star patgific.
RR actualitad 17:00